
[bookmark: TextBodyBegin]Tá Parlaimint na hEorpa,
–	ag féachaint don iarraidh ón bPríomh-Ionchúisitheoir Poiblí in Düsseldorf go ndéanfaí díolúine Gunnar Beck a tharscaoileadh, arna tarchur trí litir dar dáta an 25 Iúil 2023 ag Aireacht Chónaidhme Dlí agus Cirt agus Cosanta Tomhaltóirí na Gearmáine, i ndáil le réamhimscrúdú ar chionta coiriúla amhrasta, agus a fógraíodh sa suí iomlánach an 11 Meán Fómhair 2023,
–	ag féachaint don éisteacht a tugadh do Gunnar Beck i gcomhréir le Riail 9(6) dá Rialacha Nós Imeachta, 
–	ag féachaint d’Airteagal 8 agus d’Airteagal 9 de Phrótacal Uimh. 7 ar Phribhléidí agus Díolúintí an Aontais Eorpaigh agus d’Airteagal 6(2) den Ionstraim maidir le toghadh Fheisirí de Pharlaimint na hEorpa trí vótáil chomhchoiteann dhíreach an 20 Meán Fómhair 1976,
–	ag féachaint do na breithiúnais a thug Cúirt Bhreithiúnais an Aontais Eorpaigh an 21 Deireadh Fómhair 2008, an 19 Márta 2010, an 6 Meán Fómhair 2011, an 17 Eanáir 2013 agus an 19 Nollaig 2019[footnoteRef:1], [1:  	breithiúnas ón gCúirt Bhreithiúnais an 21 Deireadh Fómhair 2008, Marra v De Gregorio and Clemente, C-200/07 agus C‑201/07, ECLI:EU:C:2008:579; breithiúnas ón gCúirt Ghinearálta an 19 Márta 2010, Gollnisch v Parlaimint, T‑42/06, ECLI:EU:T:2010:102; breithiúnas ón gCúirt Bhreithiúnais an 6 Meán Fómhair 2011, Patriciello, C-163/10, ECLI:EU:C:2011:543. breithiúnas ón gCúirt Ghinearálta an 17 Eanáir 2013, Gollnisch v Parlaimint, T-346/11 agus T-347/11, ECLI:EU:T:2013:23; breithiúnas ón gCúirt Bhreithiúnais an 19 Nollaig 2019, Junqueras Vies, C‑502/19, ECLI:EU:C:2019:1115.] 

–	ag féachaint d’Airteagal 46(2), (3) agus (4) de Dhlí Bunúsach Phoblacht Chónaidhme na Gearmáine agus d’Airteagal 192 de ‘Richtlinien für das Strafverfahren und das Bußgeldverfahren’ (Treoirlínte d’imeachtaí coiriúla agus d’imeachtaí riaracháin),
–	ag féachaint do Riail 5(2), do Riail 6(1) agus do Riail 9 dá Rialacha Nós Imeachta,
–	ag féachaint don tuarascáil ón gCoiste um Ghnóthaí Dlíthiúla (A9-0170/2024),
A.	de bhrí gur iarr an Príomh-Ionchúisitheoir Poiblí in Düsseldorf go ndéanfaí díolúine Gunnar Beck a tharscaoileadh, Feisire a toghadh sa Ghearmáin, d’fhonn tús a chur le réamhimeachtaí i leith goid maoine ar luach íseal i gcomhar le díobháil choirp d’aon ghnó agus cur i gcoinne oifigeach forfheidhmithe dlí, de bhun ailt 242(1), 248a, 223(1), 230(1) abairt 1, 113(1) agus 53 de Chód Coiriúil na Gearmáine;
B.	de bhrí, an 29 Deireadh Fómhair 2022, i siopa ilrannach in Neuss (an Ghearmáin), líomhnaíodh gur thóg Gunnar Beck roinnt samplaí de tháirgí tástálaithe ar taispeáint do chustaiméirí chun triail a bhaint astu, agus, a líomhnaítear, d’fhonn iad a thógáil leis gan íoc astu; de bhrí gur tuairiscíodh cion siopadóireachta; de bhrí gur líomhnaíodh go ndearna Gunnar Beck iarracht an t-áitreabh a fhágáil agus gur chuir na bleachtairí stórais srian air; de bhrí, ina dhiaidh sin, go ndearna oifigigh forfheidhmithe dlí idirghabháil ar an láthair agus gur líomhnaíodh nár chomhlíon Gunnar Beck a n-iarrataí gan cur ina gcoinne;
C.	de bhrí nach mbaineann na cionta líomhnaithe le tuairimí a nochtadh nó vótaí a caitheadh le linn don Fheisire de Pharlaimint na hEorpa a bheith i mbun a chuid dualgas chun críocha Airteagal 8 de Phrótacal Uimh. 7 ar Phribhléidí agus Díolúintí an Aontais Eorpaigh;
D.	de bhrí go bhforáiltear le hAirteagal 9 de Phrótacal Uimh. 7 ar Phribhléidí agus Díolúintí an Aontais Eorpaigh go dteachtfaidh Feisirí de Pharlaimint na hEorpa, ina gcríoch náisiúnta, na díolúintí a thugtar do chomhaltaí Pharlaimint a stáit;
E.	de bhrí go bhforáiltear mar seo a leanas le hAirteagal 46(2), (3) agus (4) de Dhlí Bunúsach Phoblacht Chónaidhme na Gearmáine:
‘(2) I gcás gníomh atá inphionóis, ní fhéadfar Feisire a chur faoi dhliteanas ná a ghabháil ach amháin le formheas an Bundestag, mura rud é gur gabhadh é nó í i mbun gnímh nó an lá tar éis an lae a rinne sé an gníomh sin. 
(3) Beidh formheas an Bundestag de dhíth freisin chun aon srian eile maidir le saoirse an duine a chur ar Fheisire nó chun imeachtaí a thionscnamh i gcoinne Feisire faoi Airteagal 18.
(4) Déanfar aon imeachtaí coiriúla agus aon nósanna imeachta de réir Airteagal 18, arna dtionscain i gcoinne Feisire, aon choinneáil nó aon srianadh eile ar a shaoirse nó a saoirse pearsanta a chur ar fionraí ar iarratas ón Bundestag.’;
F.	de bhrí go rialaíonn Airteagal 192b den ‘Richtlinien für das Strafverfahren und das Bußgeldverfahren’ (Treoirlínte d’imeachtaí coiriúla agus d’imeachtaí riaracháin) díolúine Feisire de Pharlaimint na hEorpa a tharscaoileadh agus, de bhrí, go háirithe, go bhforáiltear le mír 1 an méid seo a leanas:
‘(1) Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)’ [Beidh Feisire de Pharlaimint na hEorpa ó Phoblacht Chónaidhme na Gearmáine i dteideal na díolúine arna deonú do chomhalta de Bundestag na Gearmáine];
G.	de bhrí nach féidir le Parlaimint na hEorpa ról cúirte a ghlacadh, agus de bhrí nach féidir, i nós imeachta um dhíolúine a tharscaoileadh, Feisire a mheas mar chosantóir[footnoteRef:2]; [2:  	Breithiúnas ón gCúirt Ghinearálta an 30 Aibreán 2019, Briois v Parlaimint, T-214/18, ECLI:EU:T:2019:266;] 

H.	de bhrí gurb é is cuspóir do dhíolúine pharlaiminteach ná Parlaimint na hEorpa agus a Fheisirí a chosaint ar imeachtaí dlíthiúla a bhaineann le gníomhaíochtaí a dhéantar agus dualgais pharlaiminteacha á gcomhlíonadh agus nach féidir a scaradh ó na dualgais sin;
I.	de bhrí nár aimsigh an Pharlaimint, sa chás seo, aon fhianaise ar fumus persecutionis, i.e. gnéithe fíorasacha lena léirítear go bhféadfadh sé a bheith mar bhunchuspóir na n-imeachtaí dlíthiúla damáiste a dhéanamh do ghníomhaíocht pholaitiúil an Fheisire agus, dá bhrí sin, do Pharlaimint na hEorpa;
1.	ag cinneadh díolúine Gunnar Beck a tharscaoileadh;
2.	á threorú dá hUachtarán an cinneadh seo agus tuarascáil a coiste fhreagraigh a chur ar aghaidh láithreach chuig údarás inniúil  Phoblacht Chónaidhme na Gearmáine agus chuig Gunnar Beck.

